Document ID: 32006D0609

32006D0609
L 247/26
SLUŽBENI LIST EUROPSKE UNIJE
04.08.2006.
ODLUKA KOMISIJE
od 4. kolovoza 2006.
o utvrđivanju indikativne alokacije po državi članici odobrenih sredstava za preuzete obveze u okviru cilja europske teritorijalne suradnje za razdoblje od 2007. do 2013.
(priopćena pod brojem dokumenta C(2006) 3473)
(2006/609/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1083/2006 od 11. srpnja 2006. o utvrđivanju općih odredaba o Europskom fondu za regionalni razvoj, Europskom socijalnom fondu i Kohezijskom fondu (1), a posebno njezin članak 18. stavak 2.,
budući da:
(1)
U skladu s točkom (c) članka 3. stavka 2. Uredbe (EZ) br. 1083/2006, cilj europske teritorijalne suradnje usmjeren je na jačanje prekogranične suradnje kroz zajedničke lokalne i regionalne inicijative te jačanje transnacionalne suradnje putem aktivnosti za poticanje integriranog teritorijalnog razvoja vezanog uz prioritete Zajednice.
(2)
U skladu s točkom (c) članka 4. stavka 1. Uredbe (EZ) br. 1083/2006, Europski fond za regionalni razvoj doprinosi ostvarenju ciljeva iz točke (c) članka 3. stavka 2. te Uredbe.
(3)
U skladu s člankom 21. stavkom 1. Uredbe (EZ) br. 1083/2006, 2,52 % sredstava na raspolaganju za izdvajanje iz fondova za razdoblje od 2007. do 2013. trebaju se dodijeliti za cilj europske teritorijalne suradnje, uključujući 73,86 % za financiranje prekogranične suradnje i 20,95 % za financiranje transnacionalne suradnje.
(4)
Potrebno je po državama članicama napraviti okvirne raspodjele sredstava koja se trebaju dodijeliti za cilj europske teritorijalne suradnje. U skladu s člankom 18. stavkom 2. Uredbe (EZ) br. 1083/2006, to bi trebalo učiniti u skladu s kriterijima i metodologijom navedenom u Prilogu II. Uredbi (EZ) br. 1083/2006.
(5)
Petim stavkom Priloga II. Uredbi (EZ) br. 1083/2006 utvrđuje se metoda dodjeljivanja raspoloživih sredstava državama članicama i regijama prihvatljivima za financiranje na temelju stavaka 1. i 2. članka 7. te Uredbe.
(6)
Stavkom 7. Priloga II. Uredbi (EZ) br. 1083/2006 određuje se najviša razina prijenosa iz fondova svakoj pojedinoj državi članici.
(7)
Stavcima od 12. do 31. Priloga II. Uredbi (EZ) br. 1083/2006 utvrđuju se iznosi koji se odnose na određene posebne slučajeve za razdoblje od 2007. do 2013., uključujući posebnu alokaciju za program PEACE koji se provodi kao prekogranični program.
(8)
U skladu s člankom 24. Uredbe (EZ) br. 1083/2006, 0,25 % sredstava raspoloživih za izdvajanje iz fondova za razdoblje od 2007. do 2013. namijenjeno je financiranju tehničke pomoći na inicijativu Komisije; indikativna alokacija po državama članicama treba stoga isključiti iznos za tehničku pomoći,
DONIJELA JE OVU ODLUKU:
Članak 1.
Indikativni iznosi po državi članici odobrenih sredstava za preuzimanje obveza, za regije prihvatljive za financiranje iz strukturnih fondova u okviru cilja europske teritorijalne suradnje kao što je navedeno u članku 7. stavcima 1. i 2. Uredbe (EZ) br. 1083/2006, uključujući dodatne iznose utvrđene Prilogom II. toj Uredbi, utvrđeni su u Tablici 1. Priloga.
Godišnja raspodjela po državi članici i po godini odobrenih sredstava za preuzimanje obveza kao što je navedeno u prethodnom stavku utvrđena je u Tablici 2. Priloga.
Članak 2.
Ova je Odluka upućena državama članicama.
Sastavljeno u Bruxellesu 4. kolovoza 2006.

Labels: 2
15
19
5